贈寫真何充秀才
作者：蘇軾
朝代：宋

paragraphs: 君不見潞州別駕眼如電，左手挂弓橫撚箭。
又不見雪中騎馿孟浩然，皺眉吟詩肩聳山。
饑寒富貴兩安在，空有遺像留人間。
此身常擬同外物，浮雲變化無蹤跡。
問君何苦寫我真，君言好之聊自適。
黄冠野服山家容，意欲置我山巌中。
勳名將相今何限，往寫褒公與鄂公。